Hornjołužiska towaršnosć wědomosćow

Hornjołužiska towaršnosć wědomosćow ( Oberlausitzische Gesellschaft der Wissenschaften, skrótka OLGdW) ze sydłom w Zhorjelcu je jedna z najwjetšich wědomostnych towaršnosćow w srjedźnej Europje. Wona je so dnja 21. apryla 1779 załožiła wot stawiznarja a rěčewědnika Karla Gottloba Antona, ryćerkublerja a přirodospytnika Adolf Traugotta z Gersdorffa a wosomnaće dalšich wučencow z Hornjeje Łužicy. Jeje zaměr je spěchowanje stawizno- a přirodowědy w Hornjej Łužicy.

Po Druhej swětowej wójnje bu towaršnosć w lěće 1945 rozpušćena. Dom na Zhorjelskej Nysowej dróze 30 přeńdźe do wobsydstwa města Zhorjelca. Hódnotna knihownja hornjołužiskeje towaršnosće bě wot lěta 1951 jako Hornjołužiska biblioteka wědomosćow znowa zjawnosći přistupna. Towaršnosć sama załoži so po politiskim přewróće w NDR w lěće 1990 na Budyskim hrodźe znowa.

Jako organ towaršnosće słužichu najprjedy Provinzblätter (1781–83) a wot 1793 do 1799 Lausitzische Monatsschrift, kotraž wuchadźeše dale hač do lěta 1808 jako Neue Lausitzische Monatsschrift. Wot 1822 do 1941 wozjewjachu lětnje Neues Lausitzisches Magazin, kotryž tež wot lěta 1994 zaso prawidłownje wuchadźa.

Wot lěta 2007 spožči towaršnosć kóždolětnje Hermanna Knothowe myto – wědomostne myto Hornjeje Łužicy za wuběrne wukony na polu wuslědźenja hornjołužiskeje kultury a stawiznow.

 Wotkazy 

 Webstrona towaršnosće (němsce, pólsce, čěsce)
 Webstrona biblioteki 

Kategorija:Załožene 1779
Kategorija:Zhorjelc
Kategorija:Hornja Łužica
Kategorija:Towarstwo